Atlantvolden i Danmark

Atlantvolden i Danmark var en kystforsvarsstilling langs den jyske vestkyst under 2. verdenskrig. Den bestod af omkring 8.000 betonkonstruktioner, herunder knap 2.000 egentlige bunkere, og minefelter. Atlantvolden strakte sig fra Nordkap i Norge til Pyrenæerne ved den spanske grænse, og blev anlagt af Nazi-Tyskland for at afskrække de allierede fra at foretage en landgang i det kontinentale Europa.

Selv om faste forsvarsstillinger på byggetidspunktet var forældet som militær doktrin, betød de enorme mandskabsressourcer som østfronten slugte, at Hitler måtte befæste Europas vestvendte kyster bedst muligt.

Stillinger i Danmark 

 Tirpitz-stillingen ved Blåvand skulle sikre indsejlingen til Esbjerg.
 Verteidigungsbereich Hansted var et stort, befæstet område omkring Hanstholm med kanoner, der sammen med et lignende batteri i Norge, skulle kunne lukke Skagerrak.
 Fanø blev et af de tungest befæstede områder langs vestkysten med omkring 300 bunkere.
 Ved Hirtshals Fyr var der indbygget et skjult fort i klitten, i dag et museum.
 I området Skallingen blev ca. 72.000 miner udlagt tilfældigt uden minekort. Områdets geografi gør imidlertid, at et minekort hurtigt bliver ubrugeligt, eftersom Skallingen hele tiden er i bevægelse.
 Langs hele Jyllands vestkyst blev anlagt større og mindre anlæg med bunkers, radarstillinger og artilleri.

Rydning af minerne efter krigen 
Efter krigen blev tyske krigsfanger sat til at rydde minefelter langs Vestkysten, efter ordre fra De Allierede, deriblandt Danmark.

De arbejdede under tysk kommando, og organiserede selv arbejdet i den såkaldte  Minenkommando Dänemark. Først afsøgte man området kvadratmeter for kvadratmeter med træspyd. Minerne blev så markeret, frilagt og sprængt eller desarmeret. Senere kontrollerede man det ryddede minefelt ved at marchere gennem det. Mange tyske soldater døde eller blev lemlæstet ved at marchere gennem det kontrollerede område. Fra 11 Maj, 1945 til August, 1945 ryddede Minenkommando Dänemark 1.402.000 miner ud af ca 1.500.000. Kommandoen mistede 149 dræbte og havde 165 alvorligt sårede og 167 mindre sårede under operationen.

Denne fremgangsmåde er senere blevet kritiseret fra forskellige sider. Ved at lade de forhadte tyskere stå for oprydningen, mente man, at man kunne omgå Genevekonventionen.

Atlantvolden i Danmark i dag 
Nogle steder har man fjernet bunkerne eller tildækket dem, men størsteparten ligger der endnu, stort set som de så ud ved krigens slutning. Kulturarvstyrelsen har erklæret flere af bunkerne bevaringsværdige og som en del af kulturlandskabet. Flere steder har man indrettet museer i de gamle fæstninger, hvilket er et oplagt mål for krigsturisme.

Bøger 
 Atlantvolden – Fra Agger til Bulbjerg. 
 Atlantvolden – Fra Nymindegab til Skallingen. 
 Atlantvolden i Nordjylland. 
 Atlantvolden på Fanø. 
 Atlantvolden ved Ringkøbing. 
 Dansk arbejde – tyske befæstningsanlæg. 
 Hanstholm – Fæstningen. 
 Tysk invasionsforsvar i Danmark 1940-1945.

Referencer

Eksterne henvisninger 
 AtlantikWall.dk – Atlantvolden op gennem Danmark – Gennemgang af Regelbau inkl modeltegninger
 Krigsturist. En dansksproget side om befæstninger 
 Regelbau. En engelsksproget side om Regelbaubunkere
 Museumscenter Hanstholm – et væld af oplysninger om bunkere og 2. verdenskrig
 Atlantvolden – Blåvand 
 Atlantvolden – Esbjerg 
 Atlantvolden – Fanø 
 Atlantvolden – Hvide Sande 
 Atlantvolden – Oddesund 
 Atlantvolden Tirpitz – Stillingen 
 Bunkermuseet i Hirtshals
 Minefeltet i Skagerrak mellem Danmark og Norge
 Minerne langs Vestkysten
 Om minerydning på Skallingen på Kystdirektoratets side.
 Minenkommando Dänemark – Gruppe Oksbøl

Kilder 
 Helge Hagemann: Under tvang. Minerydningen ved den jyske vestkyst 1945 
 Atlantvolden fra Nymindegab til Skallingen 

Lokaliteter i Danmark i 2. verdenskrig
Fæstningsanlæg i Danmark